**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.12.2019, ora 08.00 – 04.12.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 04.12.2019, ora 7.00**

**RÂURI**

**Debitele au fost,** **în general, staţionare**, exceptând cursurile inferioare ale Crișurilor, Mureșului, Begăi și Timișului, unde au fost în creştere prin propagare şi râurile din bazinele hidrografice Vișeu, Iza, Lăpuș, bazinele superioare ale Someșului, Mureșului și cursul inferior al Someșului, unde au fost în scădere uşoară.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe cursul mijlociu al Siretului şi mai mici (sub 30% din normalele lunare) pe: Tur, Crasna, Barcău, Crişul Alb, Bega Veche, Moraviţa, Râmnicu Sărat, Başeu, Bârlad, unii afluenţi ai Someșului (Şieu, Lonea, Fizeş), ai Mureșului (Luţ, Comlod, Feernic, Vișa, Secaș, Ampoi, Râul Mare), în bazinul superior al jijiei şi pe cursul inferior al Bistriţei.

Formaţiunile de gheaţă (gheaţă la maluri, năboi) prezente în bazinele hidrografice ale râurilor din zonele de munte din nordul şi centrul ţării au fost în uşoară extindere şi intensificare, iar pe celelalte râuri s-au menținut fără modificări importante.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi, în general, staţionare**, exceptând râurile din bazinele hidrografice Vișeu, Iza, Lăpuș, bazinele superioare ale Someșului, Mureșului și Bistriței, unde vor fi în scădere uşoară.

Formaţiunile de gheaţă (gheaţă la maluri, năboi) prezente în bazinele hidrografice ale râurilor din zonele de munte din nordul şi centrul ţării vor fi în uşoară extindere şi intensificare, iar pe celelalte râuri se vor menține fără modificări importante.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **î**n intervalul 03-04.12.2019 **a fost în scădere uşoară, având valoarea de 4700 m3/s**, sub media multianuală a lunii **decembrie (5200 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **staționar (4700 m3/s).**

În aval de Porţile de Fier, debitele vor fi în scădere.

**2.** **Situaţia meteorologică în intervalul 03.12.2019, ora 08.00 –04.12.2019, ora 06.00**

**În ţară,** cerul a fost acoperit în nord-vestul teritoriului și a prezentat înnorări temporare în rest. Îndeosebi în prima jumătate a intervalului, pe arii restrânse, au fost precipitații slabe, sub formă de ninsoare la munte, în Maramureș, Transilvania și nordul Moldovei și predominant sub formă de ploaie în jumătatea de sud a Olteniei și a Munteniei și doar ploaie, izolat, în sudul Dobrogei. Vântul a suflat slab și moderat, cu intensificări pe crestele montane, unde trecător a spulberat zăpada, dar pe spații mici și la cote mai reduse și în Moldova, Oltenia și nordul Dobrogei. La ora 20.00 era strat de zăpadă local la munte (până la 39 cm) și în Transilvania (până la 9 cm), în cea mai mare parte a Maramureșului (până la 6 cm) și izolat în Moldova (până la 4 cm) și în Crișana (până la 2 cm). Temperaturile maxime s-au încadrat între -1 grad la Ocna Șugatag, Joseni, Întorsura Buzăului și Baia Mare și 8 grade la Apa Neagră, Focșani și Târgu Jiu. La ora 06.00 se înregistrau valori termice cuprinse între -14 grade la Miercurea Ciuc și 3 grade la Constanța-Dig și Drobeta-Turnu Severin. Mai ales noaptea s-a semnalat ceață, pe suprafețe mici, în vestul, sudul și centrul țării.

**Observație:** de ieri, de la ora 06.00, au fost în vigoare 4 atenționări cod galben pentru fenomene meteorologice periculoase imediate, emise după cum urmează: 3 de CNPM pentru Muntenia și 1 de SRPV Constanța.

**La Bucureşti,** vremea s-a răcit, mai accentuat pe parcursul nopții, când valorile termice au coborât sub cele normale la această dată. Temperatura maximă a fost de 4 grade la Afumați și Filaret și de 5 grade la Băneasa, iar la ora 06.00 se înregistrau -7 grade la Băneasa, -4 grade la Afumați și -2 grade la Filaret. Cerul a fost mai mult noros în prima parte a intervalului, apoi a devenit variabil. În orele dimineții trecător a plouat slab. Vântul a suflat slab până la moderat. Noaptea, temporar s-a semnalat ceață.

**3. Prognoza meteorologică în intervalul 04.12.2019, ora 08.00 –05.12.2019, ora 8.00**

**În ţară,** vremea va fi rece, chiar deosebit de rece dimineața și mai ales noaptea. Cerul va fi variabil, cu unele înnorări în prima parte a zilei, dar probabilitatea pentru precipitații va fi redusă. Vântul va sufla slab și moderat, cu unele intensificări la munte, mai ales pe creste. Temperaturile maxime se vor încadra între -4 și 6 grade, iar cele minime între -11 și -1 grad, mai scăzute în zonele depresionare din centrul țării. Izolat se va semnala ceață.

**La Bucureşti,** vremea va fi rece, chiar deosebit de rece dimineața și mai ales noaptea. Cerul va fi variabil, iar vântul va sufla slab și moderat. Temperatura maximă va fi de 4...5 grade, iar cea minimă de -5...-3 grade, mai scăzută în zona preorășenească.

***II. CALITATEA APELOR***

**Pe râurile interioare**

**S.G.A. Iași și G.N.M.-C.J. Iași** informează că în ziua de 03.12.2019, în jurul orei 16:30, s-a produs o poluare cu ape uzate a Acumularii Ezăreni în zona comunei Miroslava, jud. Iași, din cauza colmatării sistemului de canalizare-refulare Ezăreni al operatorului S.C. Apavital S.A. Iași. La faţa locului s-au deplasat pentru investigaţii reprezentanţii A.B.A. Prut Bârlad și S.G.A. Iași. Au fost prelevate 3 probe de apă (de la coada lacului de acumulare, din apropierea sursei de poluare și de la barajul acumulării). Echipa de intervenţie Apavital a identificat locul producerii avariei și acţionează pentru remedierea situaţiei, se estimează că reparaţiile vor fi finalizate la data de 04.12.2019. Apavital S.A. Iași a pus în aplicare *Planul de Prevenire și Combatere a Poluărilor Accidentale*, restricţionând serviciul de alimentare cu apă potabilă pentru utilizatorii din zona Miroslava pentru a diminua volumul de apă uzată provenită de la sursă. A.B.A. Prut Bârlad a înștiinţat folosinţele de apă care se alimentează din acumularea Ezăreni în vederea sistării prelevării apei. Se va reveni cu informaţii.

**Pe Marea Neagră**

**A.B.A. Dobrogea Litoral** revine cu informaţii despre eșuarea navei încărcate cu 14.600 capete ovine, din ziua de 24.11.2019 din acvatoriul Portului Midia, jud. Constanţa.

Comparând rezultatele analizelor celor 4 probe de apă prelevate în data de 02.11.2019 cu valorile caracteristice Mării Negre, respectiv cu limitele naționale, se constată că numai 3 probe (Marea Neagră*-Fertilchim*, Marea Neagră*-Intrare Port Midia - Zona Far*, Marea Neagră*-Acvatoriul Portului Midia Babord navă Queen Hind*) au valori caracteristice apelor costiere, încadrându-se în limitele stării ecologice bune, iar rezultatele analizelor celei de-a patra probe prelevată din **Marea Neagră-Acvatoriul Portului Midia-Tribord navă Queen Hind** evidențiază ***începutul degradării calității apei*** *din cauza* *creșterii cantității de substanță organică în masa apei* **(indicele de permanganat – 25,77 mg O2/l față de 10,48 mg/l O2 determinat în data de 29.11.2019)** și *a nutrienților*, respectiv azotul din amoniu **(N-NNH4 -5,61 mg N/l față de 0,134 mg N/l)** și fosforul din ortofosfați **(P-PO4- 1,1 mg P/l față de 0,0458 mg P/l**), coroborat cu reducerea cantității de oxigen dizolvat în masa apei **(O2 diz - 3,35 mg O2/l față de 9,30 mg O2/l)** cauzată de intensificarea reacțiilor de descompunere a materiei organice.

**A.B.A. Dobrogea Litoral a informat Instituția Prefectului Județului Constanța, Autoritatea Navală Română și C.N. Administrația Porturilor Maritime Constanța SA. despre evoluția fenomenului și a recomandat luarea măsurilor necesare pentru eliminarea sursei de poluare, și anume urgentarea ranfluării navei, precum și îndepărtarea cadavrelor animaliere din acvatoriu și navă.**

Laboratorul de Calitatea Apei Constanța a prelevat în ziua de 02.12.2019 și probe de apă pentru analize bacteriologice, iar după primirea rezultatelor analizelor se va reveni cu o nouă informare.

Pe fluviul Dunărea nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 02.12.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE